পা র্থিব বস্তুর দাবি না-মেটানোয় পৃথিবী থেকে সরিয়ে দেওয়া ! গ্রাম নয়, শহর কলকাতার ঘটনা।
খাট-আংটি-টাকা না-পেয়ে অন্তঃসত্ত্বা গৃহবধূকে বালিশ চাপা দিয়ে খুনের অভিযোগ স্বামী এবং শ্বশুরবাড়ির লোকজনের বিরুদ্ধে। কোন সাংস্কৃতিক ঐতিহ্যের দাবিদার এই রাজ্য ! ঘটনা এটাই, এখনও বহু পরিবারে অলক্ষ্য খাপ পঞ্চায়েত বহাল তবিয়তে বিরাজমান ! পণের দাবিতে গৃহবধূর উপর অত্যাচার বা খুনের ঘটনা যে শুধু পিছিয়ে থাকা নিম্নবিত্ত পরিবারেই ঘটে, তা নয়। মধ্যবিত্ত, উচ্চমধ্যবিত্ত, উচ্চবিত্ত পরিবারও একই অসুখে সংক্রমিত। এ দেশে পুরুষ এখনও অর্থকরী বিষয়। এখনও পণের টাকায় পরিবারের ভবিষ্যৎ সুরক্ষিত করায় বিশ্বাসী অনেকে। পণ নেওয়াকে পাত্রপক্ষের ‘অধিকার’ বলেও বিশ্বাস করে বহু পরিবার। 
পণপ্রথা যে অপরাধ, তা নতুন করে বলার অপেক্ষা রাখে না। তবে, এ অভিশাপ শুধু ব্যক্তি বা পরিবার-বিশেষের নয়। এ অভিশাপ সমাজ-কাঠামোরও। সে কাঠামো ভাবতে শেখায়, পণ না-নিলে ‘স্টেটাস’ কমে যায়। ভাবতে শেখায়, মেয়েকে খালি হাতে শ্বশুরবাড়ি পাঠালে পরিবারের সম্মানহানি ঘটে। এখনও নববধূর শ্বশুরবাড়ি যাত্রা মানেই সেই চেনা দৃশ্য, যেখানে গয়না-শাড়িতে সজ্জিত মেয়ে খাট, বিছানা, আলমারি-সহ সংসার করতে যান ! সেই দৃশ্য, যেখানে পাত্রের বাড়ির সামনে দাঁড়িয়ে থাকে পণবাবদ পাওয়া মোটরবাইক বা মোটরগাড়ি। তাই ‘কন্যাদায়গ্রস্ত’ শব্দবন্ধটি ‘পিতা’ শব্দটির সঙ্গে এত মানানসই আজও ! গোটা বিষয়টিই চূড়ান্তভাবে পুরুষতান্ত্রিক।

আদতে, বিষয়টি শুধু খাট-আংটি-টাকায় সীমাবদ্ধ নয়। বিষয়টি নিখাদ অত্যাচার এবং মেয়েদের অধিকারকে বিপন্ন করা। তাই গ্রামীণ খাপ পঞ্চায়েতের পাশেই সহাবস্থান শহুরে শিক্ষিত মানুষের নারী স্বাধীনতার পরিপন্থী কথাবার্তা ! তাই দিল্লিতে আবারও গণধর্ষণ ! তাই বারো বছরের বালিকার মা হয়ে ওঠা ! তাই দিদির শ্লীলতাহানির প্রতিবাদ করায় ভাইয়ের মাথা ফাটানো ! এই তালিকা প্রতিদিন দীর্ঘতর হচ্ছে। অবশ্যস্বীকার্য যে, প্রশাসন কড়া হাতে এসব দমন করার চেষ্টা করছে। কিন্তু, প্রশাসন গোটা সমাজ-ব্যবস্থার একটি অংশ মাত্র। তার বাইরে যে বৃহত্তর সমাজ রয়েছে, তার মানসিকতা না-বদলালে কোনও লাভ নেই!